b'\n_START_ARTICLE_\nRuna-sagen\n_START_PARAGRAPH_\nI den s\xc3\xa5kaldte Runa-sag fra 1959 blev en r\xc3\xa6kke danske kommunister d\xc3\xb8mt for spionage til fordel for \xc3\x98sttyskland og Sovjetunionen. If\xc3\xb8lge dommen over de d\xc3\xb8mte var hovedbagm\xc3\xa6ndene bag spionringen Carl Emanuel Petersen, Georg Anton Hegner og Fritz Christian Nielsen, der alle blev d\xc3\xb8mt for spionage og for at have bist\xc3\xa5et en den \xc3\xb8sttyske og den sovjettiske efterretningstjeneste._NEWLINE_Sagen blev p\xc3\xa5 dav\xc3\xa6rende tidspunkt efterforsket af Politiets Efterretningstjeneste og er derfor detaljeret omtalt i PET-kommissionens beretning fra 2009, hvor det bl.a. fastsl\xc3\xa5s, at danske kommunister havde et t\xc3\xa6t samarbejde med de \xc3\xb8sttyske kommunister og det \xc3\xb8sttyske kommunistparti SED i 1950\'erne og 1960\'erne.\n_START_SECTION_\nSagens forl\xc3\xb8b\n_START_PARAGRAPH_\nSagen fik sit navn efter Carl Emanuel Petersens skib "Runa", som Petersen havde erhvervet efter afslutningen af 2. verdenskrig. Carl Emanuel Petersen sejlede i 1946/47 ofte til \xc3\xb8sttyske og polske havne, hvor han skaffede sig kontakter til lokale myndigheder og partifunktion\xc3\xa6rer, herunder kontakter til de sovjetiske bes\xc3\xa6ttelsesmyndigheder. Fra omkring 1952 deltog Carl Emanuel Petersen sammen med DKP-medlemmet Georg Anton Hegner i oprettelsen af en r\xc3\xa6kke internationale klubber for vestlige s\xc3\xb8folk i \xc3\xb8sttyske havnebyer. Disse klubber blev anvendt af de sovjetiske efterretningstjeneste til at hverve vestlige s\xc3\xb8folk, og Petersen og Hegner rapporterede til en sovjetisk kontrolofficer om den politiske stemning i den danske fagbev\xc3\xa6gelse. PET var allerede i 1950 blevet gjort opm\xc3\xa6rksom p\xc3\xa5, at Carl Emanuel Petersen m\xc3\xb8dtes med \xc3\xb8sttyske og sovjetiske  myndighedspersoner under Petersens bes\xc3\xb8g i \xc3\x98sttyskland, og i 1952 modtog PET fra de danske toldmyndigheder oplysning om, at der var fundet et falsk toldstempel i Hegners s\xc3\xb8fartsbog. PET begyndte herefter at f\xc3\xb8lge med i Runas sejladser samt Petersen og Hegners forhold. Der blev blandt andet efter dommerkendelse i overensstemmelse med lovgivningen foretaget telefonaflytninger. Carl Emanuel Petersen havde siden 1920\'erne haft kommunistiske sympatier, men f\xc3\xb8rst i 1953 meldte han sig ind i DKP. PET\'s unders\xc3\xb8gelser af Carl Emanuel Petersen og Georg Anton Hegner f\xc3\xb8rte dog ikke til fremkomsten af afg\xc3\xb8rende beviser p\xc3\xa5 egentlig ulovlig aktivitet, og sagen l\xc3\xa5 derfor stille indtil december 1955. _NEWLINE_I december 1955 udviklede sagen sig imidlertid, idet Carl Emanuel Petersen i Travem\xc3\xbcnde under et klammeri affyrede skud fra en revolver og s\xc3\xa5rede en skibsm\xc3\xa6glerassistent. Petersen blev anholdt af de vesttyske myndigheder, og Runa blev ransaget af de vesttyske myndigheder sammen med to personer fra Forsvarets Efterretningstjeneste. Som f\xc3\xb8lge af ransagningen kom myndighederne i besiddelse af en del belastende materiale, der sammenholdt med en r\xc3\xa6kke vidneudsagn fra afhoppere fra DDR f\xc3\xb8rste til, at der i december 1957 blev indhentet en dommerkendelse til at \xc3\xa5bne post til Carl Emanuel Petersen. I den mellemliggende periode havde gruppens aktiviteter taget til, og Petersen og Hegner havde opn\xc3\xa5et fast kontakt til en sovjetisk efterretningsofficer, som de forsynede med materiale om danske milit\xc3\xa6re anl\xc3\xa6g. Endvidere havde gruppen opn\xc3\xa5et kontakt til yderligere en person "E", der fors\xc3\xb8gtes anvendt som informant vedr\xc3\xb8rende danske radioanl\xc3\xa6g og dansk milit\xc3\xa6r radiokommunikation. "E" optr\xc3\xa5dte dog i et vist omfang som dobbeltagent, og "E"\'s oplysninger f\xc3\xb8rte til, at der blev indhentet dommerkendelser til aflytning af Georg Hegners telefon. Som f\xc3\xb8lge af aflytningerne rettede PET opm\xc3\xa6rksomheden mod yderligere et medlem af DKP, Fritz Nielsen, der ogs\xc3\xa5 havde deltaget i en r\xc3\xa6kke togter med "Runa". Fritz Nielsen var kendt af kriminalpolitet som f\xc3\xb8lge af en lang r\xc3\xa6kke smuglersager, og blev af kriminalpolitiet betegnet som en "fanatisk kommunist". Der blev efter dommerkendelse iv\xc3\xa6rksat telefonaflytning af Fritz Nielsen, og posten blev kontrolleret. _NEWLINE_P\xc3\xa5 trods af den sk\xc3\xa6rpede overv\xc3\xa5gning intensiverede gruppen sine aktiviteter, og gruppen leverede mod betaling i disse \xc3\xa5r informationer til de sovjettiske efterretningsofficerer i form af bl.a. oplysninger om danske milit\xc3\xa6re anl\xc3\xa6g, kystbef\xc3\xa6stninger, egnede landgangssteder ved Falsters kyst, navne p\xc3\xa5 danske officerer m.v. I 1959 fors\xc3\xb8gte gruppen at skaffe sig milit\xc3\xa6re oplysninger om Flyvestation V\xc3\xa6rl\xc3\xb8se ved at kontakte milit\xc3\xa6rpersonel p\xc3\xa5 flyvestationen, men fors\xc3\xb8get slog fejl, da de p\xc3\xa5g\xc3\xa6ldende kontaktede efterretningstjenesten, der herefter i stedet leverede forholdvis uinteressante oplysninger til gruppen og foretog b\xc3\xa5ndoptagelser af m\xc3\xb8derne. Den 20. april 1959 blev der truffet beslutning om anholdelse af gruppens medlemmer, men selve anholdelserne blev f\xc3\xb8rst effektueret i juni 1959, formentlig fordi PET \xc3\xb8nskede at foretage yderligere efterforskning i sagen. I december 1959 blev der afsagt dom i sagerne mod i alt syv personer, der modtog f\xc3\xa6ngselsdomme p\xc3\xa5 mellem 1\xc2\xbd \xc3\xa5r og 5 \xc3\xa5rs ubetinget f\xc3\xa6ngsel.'